833/2019

Útdráttur

G var sakfelldur fyrir þjófnað, skjalafals og akstur í þrjú aðgreind skipti sviptur ökurétti, þar af í eitt skipti einnig undir áhrifum áfengis og fíkniefna. Í samræmi við 1. mgr. 2. gr. almennra hegningarlaga nr. 19/1940 var með dómi Landsréttar dæmt um umferðarlagabrot G eftir nýjum umferðarlögum nr. 77/2019 sem tóku gildi eftir að hinn áfrýjaði dómur féll. Með brotunum rauf G skilyrði reynslulausnar og var honum gerð refsing í einu lagi fyrir brotin, sbr. 1. mgr. 82. gr. laga um fullnustu refsinga nr. 15/2016, og 60. gr., sbr. 77. gr., hegningarlaga. Við ákvörðun refsingar var einnig litið til sakaferils G og þótti refsing hans hæfilega ákveðin fangelsi í 22 mánuði auk þess sem áréttuð var ævilöng ökuréttarsvipting hans.

Dómur Landsréttar

Mál þetta dæma landsréttardómararnir Á-kk-nf H-kk-nf, D-kk-nf Þ-kk-nf B-kk-nf og S-kk-nf S-kk-nf.

Málsmeðferð og dómkröfur aðila

1

Ríkissaksóknari skaut málinu til Landsréttar 3. desember 2019 í samræmi við yfirlýsingu ákærða um áfrýjun. Áfrýjað er dómi Héraðsdóms Norðurlands eystra 23. október 2019 í málinu nr. S- 89/2019.

2

Ákæruvaldið krefst þess að hinn áfrýjaði dómur verði staðfestur að því er varðar sakfellingu ákærða og sviptingu ökuréttar og að refsing ákærða verði þyngd.

3

Ákærði krefst vægustu refsingar sem lög leyfa.

Niðurstaða

4

Hinn 1. janúar 2020 tóku gildi ný umferðarlög nr. 77/2019. Í samræmi við 1. mgr. 2. gr. almennra hegningarlaga nr. 19/1940 verður nú dæmt um háttsemi ákærða eftir hinum nýju umferðarlögum, bæði um refsinæmi verknaðar sem ákærða er gefinn að sök og um refsingu, þó þannig að ekki verður beitt þyngri refsingu en heimilt var á þeim tíma er brot var framið. Hið sama á við um refsikennd viðurlög samkvæmt þessari grunnreglu. Ákvæði 1. mgr., sbr. 2. mgr., 49. gr. núgildandi umferðarlaga er efnislega samhljóða 1. mgr., sbr. 2. mgr., 45. gr. eldri umferðarlaga og ákvæði 1. mgr., sbr. 2. mgr., 50. gr. núgildandi umferðarlaga er efnislega samhljóða 1. mgr., sbr. 2. mgr., 45. gr. a eldri umferðarlaga að því leyti sem hér skiptir máli en til þess er að líta að brot ákærða var staðreynt með blóðrannsókn. Brot ákærða gegn 1. mgr. 48. gr. þágildandi umferðarlaga er nú réttilega heimfært til 1. mgr. 58. gr. núgildandi umferðarlaga. Brot gegn þessum ákvæðum laganna varða sektum eða fangelsi samkvæmt 1. mgr. 95. gr. núgildandi umferðarlaga, sbr. 1. mgr. 100. gr. eldri umferðarlaga. Sambærileg ákvæði 101. og 102. gr. eldri umferðarlaga um sviptingu ökuréttar er nú að finna í 99. og 101. gr. núgildandi umferðarlaga.

5

Að þessu gættu og að öðru leyti með vísan til forsendna hins áfrýjaða dóms verður hann staðfestur.

Dómsorð :

Hinn áfrýjaði dómur skal vera óraskaður.

Ákærði, G-kk-nf F-kk-nf S-kk-nf, greiði allan áfrýjunarkostnað málsins, 492.712 krónur, þar með talin málsvarnarlaun skipaðs verjanda síns, S-x-x K-kk-ef K-kk-ef lögmanns, 472.000 krónur.

Dómur Héraðsdóms Norðurlands eystra 23. október 2019

Mál þetta, sem var dómtekið 13. september sl., var höfðað með tveimur ákærum Lögreglustjórans á Norðurlandi eystra, á hendur G-kk-þgf F-kk-þgf S-kk-þgf, kt. [...], [...], Reykjavík.

Sú fyrri er dagsett 16. apríl 2019 og ákærði þar ákærður

„I (mál nr. 007-2018-063360)

Fyrir þjófnað, með því að hafa miðvikudaginn 19. september 2018, stolið skráningarmerkjum af bifreiðinni [...], af gerðinni Subaru Legasy Wagon, þar sem henni var lagt á bifreiðastæði við Árbæjarsafn, Kistuhyl 4, Reykjavík.

Telst þetta varða við 1. mgr. 244. gr. almennra hegningarlaga nr. 19/1940.

II (mál nr. 316-2018-008955)

Fyrir umferðarlagabrot, þjófnað og skjalafals, með því að hafa sunnudaginn 28. október 2018, ekið bifreið af gerðinni Nissan Qashqai að Olís við Tryggvabraut á Akureyri, í blekkingarskyni með skráningarmerki [...], á bifreiðinni, en skráningarmerkjunum hafðiverið stolið eins og greinir í I. lið, sviptur ökurétti, dældi 55,42 lítra af eldsneyti á bifreiðina að andvirði kr. 13.040,- og ók á brott án þess að greiða fyrir eldsneytið.

Telst þetta varða við 1. mgr. 157. gr. og 244. gr. almennra hegningarlaga nr. 19/1940 og 1. mgr. 48. gr., sbr. 1. mgr. 100. gr. umferðarlaga nr. 50/1987.

III (mál nr. 316-2018-009941)

Fyrir umferðarlagabrot, með því að hafa fimmtudaginn 6. desember 2018, ekið bifreiðinni [...], sviptur ökurétti og óhæfur um að stjórna henni örugglega vegna áhrifa áfengis og ávana- og fíkniefna (í blóði mældist alkóhólmagn 0,58 ‰ og amfetamín 50 ng/ml) Hringveg eitt, um Víkurskarð í Svalbarðsstrandarhreppi, þegar lögregla hafði afskipti af ákærða eftir að hann hafði ekið aftan á bifreið.

Telst þetta varða við 1. mgr. sbr. 2. mgr. 45. gr., 1. mgr., sbr. 2. mgr. 45. gr. a. og 1. mgr. 48. gr., allt sbr., 1. mgr. 100. gr. umferðarlaga nr. 50, 1987, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. og 102. gr. nefndra umferðarlaga, með síðari breytingum.

Einkaréttarkrafa:

Vegna ákæruliðar I. gerir A, kt. [...], bótakröfu á hendur ákærða að fjárhæð kr. 5.200-.“

Hin síðari er dagsett 1. júlí 2019 og er ákærða þar gefið að sök „umferðarlagabrot, með því að hafa miðvikudaginn 19. júní 2019, ekið bifreiðinni [...]sviptur ökurétti, norður Hafnarstræti, austur Ráðhústorg, suður Skipagötu, vestur Kaupvangsstræti og norður Hafnarstræti á Akureyri, uns lögregla stöðvaði akstur hans við Amarohúsið, Hafnarstræti 101.

Telst þetta varða við 1. mgr. 48. gr., sbr. 1. mgr. 100 gr. umferðarlaga nr. 50/1987.

Þess er krafist að ákærði verði dæmdur til refsingar og til greiðslu alls sakarkostnaðar.“

Af hálfu ákærða er krafist vægustu refsingar sem lög leyfa og að honum verði ekki gert að afplána eftirstöðvar refsingar sem hann fékk reynslulausn á. Þá er krafist hæfilegrar þóknunar til handa verjanda, og kostnaðar hans.

Ákærði hefur komið fyrir dóm og játað sök samkvæmt báðum ákærum. Með játningu hans, sem ekki er ástæða til að efa að sé sannleikanum samkvæm, og gögnum málsins, er nægilega sannað að hann hafi gerst sekur um þá háttsemi sem í ákærum er lýst og þar er réttilega heimfærð til refsiákvæða. Verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88/2008.

Sakaferill ákærða er töluverður og nær aftur til ársins 1997. Þann 30. janúar 2014 var hann dæmdur til að sæta fangelsi í fimm mánuði fyrir akstur undir áhrifum áfengis og sviptur ökurétti. Hann var einnig sviptur ökurétti ævilangt. Þann 21. september 2017 var ákærði dæmdur í tíu mánaða fangelsi fyrir hraðakstur, akstur undir áhrifum áfengis og fíkniefna og sviptur ökurétti. Áréttuð var ævilöng svipting ökuréttar.

Þann 9. júlí 2018 var ákærða veitt reynslulausn í tvö ár á 225 daga eftirstöðvum refsingar framangreindra dóma. Ákærði hefur rofið skilyrði reynslulausnarinnar og verða eftirstöðvarnar teknar upp og dæmdar með í þessu máli, sbr. 1. mgr. 82. gr. laga nr. 15/2016 um fullnustu refsinga, og refsing hans ákveðin í einu lagi, sbr. 60. gr., sbr. 77. gr. almennra hegningarlaga nr. 19/1940.

Ákærði er nú dæmdur fyrir að aka í þrígang sviptur ökurétti og í eitt þeirra skipta einnig undir áhrifum áfengis og fíkniefna. Þetta gerði hann skömmu eftir að hafa verið veitt reynslulausn á afplánun dóma fyrir sams konar brot. Með því hefur hann ítrekað brot vegna aksturs undir áhrifum áfengis og fíkniefna sjöunda sinni og í sjötta sinn vegna aksturs sviptur ökurétti, auk þess að vera nú sakfelldur fyrir þjófnað og skjalafals. Með vísan til alls framangreinds er refsing ákærða ákveðin fangelsi í 22 mánuði.

Með vísan til 101. gr. og 102. gr. umferðarlaga nr. 50/1987 er ævilöng svipting ökuréttar áréttuð.

Ákærði samþykkti framkomna bótakröfu og verður því dæmdur til greiðslu hennar.

Að kröfu ákæruvalds og með vísan til dómsniðurstöðu verður ákærði dæmdur til greiðslu 321.185 króna í sakarkostnað, þ. m. t. þóknun skipaðs verjanda síns, S-kk-ef K-kk-ef K-kk-ef lögmanns, 168.640 krónur að teknu tilliti til virðisaukaskatts, 6.000 króna dagpeninga verjandans og ferðakostnað hans, 38.010 krónur.

A-kvk-nf S-kvk-nf aðstoðarmaður dómara kveður upp dóminn. Fyrir dómsuppsögu var gætt ákvæðis 1. mgr. 184. gr. laga nr. 88/2008 um meðferð sakamála.

D Ó M S O R Ð :

Ákærði, G-kk-nf F-kk-nf S-kk-nf, sæti fangelsi í 22 mánuði.

Ákærði er sviptur ökurétti ævilangt.

Ákærði greiði A, kt. [...], 5.200 krónur.

Ákærði greiði 321.185 krónur í sakarkostnað, þ. m. t. þóknun skipaðs verjanda síns, S-kk-ef K-kk-ef K-kk-ef lögmanns, 168.640 krónur, 38.010 króna ferðakostnað verjandans og 6.000 króna dagpeninga.